แนะหนีดอกเบี้ยต่ำไปกองอสังหาฯ
&#8216;ฟิลลิป&#8217;เชียร์ซื้อผ่านกองทุนดีกว่าผลตอบแทน6-7%
30 พ.ค. 2556

‘ฟิลลิป’เชียร์ซื้อผ่านกองทุนดีกว่าผลตอบแทน6-7%
บล.ฟิลลิป แนะลงทุนกองทุนรวมที่ลงทุนในกองทุนอสังหาริมทรัพย์ หนีภาวะดอกเบี้ยต่ำ 
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ (บล.) ฟิลลิป (ประเทศไทย) เปิดเผยว่า หลังจากคณะกรรมการนโยบายการเงิน (กนง.) ธนาคารแห่งประเทศไทย (ธปท.) ปรับลดดอกเบี้ยนโยบายลง 0.25% เหลือ 2.5% ส่งผลให้ตลาดเงินและตลาดทุนผันผวนในช่วงสั้น โดยตราสารหนี้ระยะ 12 ปี จะได้ประโยชน์จากดอกเบี้ยที่ปรับลดลง เพราะราคาจะปรับเพิ่มขึ้น แต่หลังจากสถานการณ์ดอกเบี้ยเริ่มนิ่งแล้วอัตราผลตอบแทนจะปรับลดลงตามดอกเบี้ย
“ถ้ามองว่า ภาวะดอกเบี้ยจะอยู่ในระดับต่ำไปอีกระยะหนึ่งการลงทุนในกองทุนรวมอสังหาริมทรัพย์จะเป็นทางเลือกที่น่าสนใจ เพราะจะได้รับผลตอบแทนที่ดีกว่ากองทุนตราสารหนี้ นอกจากนี้ในช่วงเวลาที่ตลาดหุ้นผันผวนจะเป็นจังหวะเหมาะที่จะเลือกลงทุนในกองทุนอสังหาริมทรัพย์ที่ซื้อขายอยู่ในตลาดหลักทรัพย์ ซึ่งจะได้รับผลกระทบจากภาวะตลาดไปด้วย” นายสานุพงศ์ กล่าว
อย่างไรก็ตาม นายสานุพงศ์ แนะนำว่า นักลงทุนที่สนใจลงทุนกองทุนรวมอสังหาริมทรัพย์ ควรจะลงทุนในกองทุนรวมที่มีนโยบายลงทุนในกองทุนรวมอสังหาริมทรัพย์ในประเทศจะดีกว่าการเลือกลงทุนกองทุนรวมอสังหาริมทรัพย์เป็นรายกองทุน เนื่องจากในตลาดมีทั้งกองทุนรวมอสังหาริมทรัพย์ที่ดีและไม่ดี 
“การลงทุนในกองทุนรวมที่มีนโยบายลงทุนในกองทุนรวมอสังหาริมทรัพย์นั้น นักลงทุนไม่ต้องเลือกเองว่า กองทุนไหนดี ไม่ดี เพราะถ้าเลือกผิดไปลงทุนกองทุนอสังหาริมทรัพย์ที่ไม่ดีราคาจะลดลงแรงมาก นอกจากนี้ การลงทุนในกองทุนรวมยังเป็นการกระจายความเสี่ยง เพราะกองทุนหนึ่งจะลงทุนในกองทุนอสังหาริมทรัพย์หลายกองทุน รวมทั้งยังสามารถลงทุนในทรัสต์เพื่อการลงทุนในอสังหาริมทรัพย์ (REIT) ที่จะเกิดขึ้นใหม่อีกด้วย ซึ่งในปัจจุบันกองทุนรวมประเภทนี้ได้มีเงินปันผลตอบแทนประมาณ 67% ต่อปี” นายสานุพงศ์ กล่าว
ทั้งนี้ กองทุนรวมที่มีนโยบายลงทุนในกองทุนอสังหาริมทรัพย์ในประเทศ ได้แก่ กองทุนเปิด วรรณ พร็อพเพอร์ตี้ พลัส ฟันด์ (ONEPROP) โดยบริษัทหลักทรัพย์จัดการกองทุนรวม (บลจ.) วรรณ และ กองทุนเปิดเอ็มเอฟซี พร็อพเพอร์ตี้เวลท์ ฟันด์ (MProperty) บลจ.เอ็มเอฟซี
ขณะที่ นายวิน อุดมรัชตวนิชย์ ประธานเจ้าหน้าที่บริหาร บลจ.วรรณ กล่าวว่า ที่ผ่านมาได้แก้ไขนโยบายการลงทุนกองทุนวรรณ พร็อพเพอร์ตี้ พลัส ฟันด์ และกองทุนวรรณ พร็อพเพอร์ตี้ เพื่อการเลี้ยงชีพ ให้ลงทุนใน REIT ในประเทศ และกองทุนรวมโครงสร้างพื้นฐานได้